Accuracy International Arctic Warfare

Accuracy International Arctic Warfare (AW) ir Apvienotās Karalistes uzņēmuma Accuracy International izstrādāta un ražota slīdošā aizslēga snaiperu šautene. Kopš tās ieviešanas 1980. gados šī šautene kļuvusi populāra gan civilajā, gan policijas, gan militārajā vidē. Šautenei ir īpašības, kas uzlabo tās darbību ekstremāli aukstos apstākļos, kas arī atainots nosaukumā, vienlaikus saglabājot veiktspēju mazāk ekstrēmos apstākļos.

Arctic Warfare snaiperu šautenes parasti tiek aprīkotas ar Schmidt & Bender Police & Military II (PM II) optisko tēmēkli ar fiksētu vai maināmu palielinājumu. Maināmos tēmēkļus izmanto gadījumos, kad šāvējam nepieciešama lielāka elastība dažādos attālumos vai plašāks redzes lauks. Accuracy International aktīvi veicina vācu ražotā Schmidt & Bender PM II tēmēkļu izmantošanu savās šautenēs, kas šaujamieroču ražotāju vidū ir retums. Tomēr Vācijas un Krievijas spēki deva priekšroku Zeiss ražotajiem tēmēkļiem, nevis Accuracy International ieteiktajiem.

 Vēsture 

 Oriģinālais dizains 
Inovatīvo dizaina idejas autors ir olimpiskais čempions šaušanā Malkolms Kūpers, kā arī tehnikas un ieroču ražošanas speciālisti un ieroču meistari Deivs Volss un Deivids Keigs, kuri darbojās pieticīgi aprīkotā darbnīcā pirms Accuracy International dibināšanas. Accuracy International veidoto PM (Precision Marksman) iesniedza Apvienotās Karalistes konkursā pēc Folklendu kara 1980. gadu sākumā kā aizstājēju tobrīd britu armijā lietotajām Lee-Enfield snaiperu šautenēm (piemēram, L42A1). Šī atlases procesa rezultātā tika veicināta testēšanas un ieroču ražošanas ārpakalpojumu un profesionalizācijas attīstība, ļaujot jaunam, tikko dibinātam uzņēmumam piedalīties konkursā. Accuracy International piedāvātais PM tika izvēlēts pārspējot tādas kandidatūras kā Parker Hale M85, Heckler & Koch PSG1, SIG Sauer SSG 2000 un Remington 700. Britu armija 1984. gadā pieņēma bruņojumā Accuracy International ražoto PM kā L96A1 un aprīkoja to ar Schmidt & Bender 6×42 optisko tēmēkli, kuru nomarķēja kā L13A1. Šajā konfigurācijā šautene spēj trāpīt mērķī jau pirmajā šāvienā neatkarīgi no tā, vai stobrs ir auksts, uzsilis vai netīrs. Testos ar 10,89 g munīciju tika sasniegtas zem 0,5 MOA precizitātes desmit šāvienu grupas no 91 metra attāluma. Snaiperu šautenes komplektā ietilpa optiskais tēmēklis, divkājis, piecas magazīnas, ieroča pārnēsāšanas siksna, tīrīšanas komplekts un apkopes instrumenti; viss iepriekšminētais atradās īpaši pielāgotā transportēšanas kastē.

 Dizaina attīstība 
Pēc vairākiem gadiem Zviedrijas Bruņotie spēki vēlējās nomainīt 6.5×55 mm kalibra šauteni m/1941B pret jaunu snaiperu šauteni. 1990. gadu sākumā Accuracy International izstrādāja uzlabotu PM versiju AW (Arctic Warfare). Šī versija ieviesa Arctic Warfare nosaukumu, kas vēlāk kļuva par visa snaiperu ieroču saimes galveno apzīmējumu, aizvietojot agrākos nosaukumus.

AW bija konstruēta tā, lai darbotos efektīvi līdz pat —40 °C temperatūrā. Šautenei bija modificēts aizslēgs ar frēzētiem izgriezumiem aizslēga aizmugurē, kas novērsa iestrēgšanu ūdens, ledus vai netīrumu dēļ. Tāpat AW modelim palielināja šādas sastāvdaļas: roktura atveri, aizslēga rokturi, magazīnas atbrīvošanas mehānismu un sprūda aizsargu, lai tos varētu lietot ar bieziem Arktikas cimdiem. Magazīnu papildināja ar satveršanas izciļņiem, un ieroča sveķu materiālu sānu paneļus aizstājs ar izturīgākiem polimēra paneļiem, kas bija mazāk trausli zemās temperatūrās. Drošības mehānisms uzlaboja līdz trīs pozīciju drošinātājam, ļaujot vilkt aizslēgu arī tad, kad sprūda mehānisms ir bloķēts. Zviedrijas armija šo versiju pieņēma bruņojumā 1991. gadā ar nosaukumu Prickskyttegevär 90 (Psg 90), un to aprīkoja ar Kikarsikte 90 — Hensoldt ZF 500 10×42 optisko tēmēkli.

Arī britu armija ieviesa bruņojumā AW modifikāciju, marķējot tās kā L115A1 (ar fiksētu laidi) un L115A2 (ar salokāmu laidi). Šīs šautenes bija aprīkotas ar Schmidt & Bender PM II 3—12×50 optiskajiem tēmēkļiem, sniedzot šāvējam lielāku elastību dažādos šaušanas attālumos vai situācijās, kur nepieciešams plašāks redzes leņķis. Šautenes bija aprīkotas arī ar laides uzgalis. Ierocis izmantots operācijās Operation Granby (Līča karš) un Operation Telic (Irākas kara sākums).

2011. gadā daļu Zviedrijas Psg 90 modernizēja uz Prickskyttegevär 90B (Psg 90B) standartu. Šīm šautenēm uzstādīja salokāmas laides, Zviedrijā ražotus Spuhr SA-4601 stiprinājumi un aksesuārus, kā arī Kikarsikte 11 — Schmidt & Bender PM II 3—12×50 optiskos tēmēkļus.

 Modulārā sistēma 
Accuracy International Arctic Warfare modelis ar laiku kļuva par pamatu veselai snaiperu šauteņu saimei ar Arctic Warfare nosaukumu, ko bruņojumā pieņēmušas daudzas valstis, tostarp Austrālija, Beļģija, Vācija, Indonēzija, Īrija, Latvija, Malaizija, Norvēģija, Nīderlande, Jaunzēlande, Krievija, Singapūra, Spānija, Zviedrija un Apvienotā Karaliste. No L96A1 modeļa atvasinātas arī citas Accuracy International ražotās šautenes, piemēram, AI AE un AI AS50.

Lielākā daļa Arctic Warfare snaiperu šauteņu izmanto 7.62×51 mm NATO munīciju, taču Accuracy International izstrādājis arī vairākas versijas ar dažādiem kalibriem:
 AWM (Arctic Warfare Magnum) — ar .300 Winchester Magnum vai .338 Lapua Magnum;
 AW50 (Arctic Warfare .50 calibre) — ar .50 BMG (12.7×99 mm NATO).

Visas snaiperu šautenes ir aprīkotas ar stobra bremzi, lai samazinātu atsitienu, stobra celšanos šaušanas laikā un šāviena liesmu slāpēšanai.

Katras valsts bruņojumā esošās šautenes nedaudz atšķiras. Piemēram, Zviedrijas Psg 90 izmanto Hensoldt (Zeiss) tēmēkļus un spēj izmantot arī atdalāmās čaulas (sabota) munīciju. 1998. gadā Vācijas Bundesvērs pieņēma bruņojumā pirmo AWM-F šautenes versiju (ar salokāmu laidni), kas paredzēta .300 Winchester Magnum (7.62×67 mm) munīcijai un aprīkota ar vācu Zeiss optiku. Šautene marķēta kā Scharfschützengewehr 22 (G22).

AW modeļu pilnīga detaļu savstarpējā aizvietojamība un izturība skarbos laikapstākļos padarījušas to ļoti populāru. Šautene nodrošina augstu precizitāti (pieredzējis snaiperis var sasniegt ≤ 0.5 MOA precizitāti, ja tiek izmantota atbilstoša munīcija), un ar Schmidt & Bender 6×42 PM II tēmēkli tās efektīvais darbības attālums sasniedz aptuveni 800 metrus.

 Atsauces 

 Ārējās saites 

Accuracy International oficiālā tīmekļa vietne

Kategorija:7,62 mm šaujamieroči
Kategorija:Snaiperu šautenes